Αρτεμίδωρος ο Εφέσιος

Ο Αρτεμίδωρος ο Εφέσιος ήταν αρχαίος Έλληνας γεωγράφος που έζησε τον 1ο αιώνα π.Χ. Ο Αρτεμίδωρος συνέγραψε τα Γεωγραφούμενα (ή αλλιώς Περίπλους) σε 11 βιβλία, έργο που υπήρξε πηγή για τον μεγάλο γεωγράφο Στράβωνα, καθώς και τον Πλίνιο, ενώ φαίνεται ότι είχε επισκεφθεί την Ερυθρά Θάλασσα, την Αίγυπτο, την Ιταλία, την Ισπανία και μέρος του Ατλαντικού Ωκεανού. Από τα Γεωγραφούμενα σώθηκαν ως τις ημέρες μας αποσπάσματα και περίληψη που παραθέτει ο Μαρκιανός.

 Ο Αρτεμίδωρος Δαλδιανός, ερμηνευτής ονείρων που έζησε στην Έφεσο, δεν πρέπει να συγχέεται με τον γεωγράφο.

Δομή των Γεωγραφουμένων
Κατά τις πληροφορίες που παραθέτει ο Στράβων, τα Γεωγραφούμενα του Αρτεμιδώρου χωρίζονται σε 11 βιβλία με το εξής περιεχόμενο:

 Βιβλίο 1: Προλεγόμενα
 Βιβλίο 2: Ισπανία
 Βιβλίο 3: Γαλατία
 Βιβλίο 4: Ιταλία
 Βιβλίο 5: Νότια Ελλάδα
 Βιβλίο 6: Βόρεια Ελλάδα, Ήπειρος, Μακεδονία, Θεσσαλία, Θράκη. Περιγραφή τής Ευρώπης.
 Βιβλίο 7: Ακτές τής Αφρικής
 Βιβλίο 8: Αίγυπτος, Αιθιοπία, Αραβία
 Βιβλίο 9: Ινδία, Παρθία, Φοινίκη, Νότια Μικρά Ασία
 Βιβλίο 10: Πισιδία, Λυκία, Καρία, Ρόδος, Ιωνία, Αιολική
 Βιβλίο 11: Δεν είναι εξακριβωμένο το περιεχόμενο του βιβλίου. Ορισμένα αποσπάσματα για τη Βιθυνία, τη Μυσία, την Καππαδοκία, τον Πόντο, την Κολχίδα, τη Σκυθία κ.ά. θα μπορούσαν να ανήκουν είτε στο 10ο είτε στο 11ο βιβλίο.

Παραπομπές

Πηγή 
 Ιωάννης Κακαβούλιας: Ελληνική Γραμματολογία (αρχαία και βυζαντινή), εκδ. Νικόδημος, Αθήνα, σελίδα 58

Αρτεμιδωρος
Αρτεμιδωρος
Μικρασιατικός Ελληνισμός